Oscar Pistorius-swendelaar gevonnisOscar Pistorius. Foto: Werner Beukes/SAPA Die 33-jarige man wat omkoopgeld van Oscar Pistorius probeer eis het vir sy “vryheid”, is Maandag in die gespesialiseerde kommersiële misdaadhof in Pretoria gevonnis. Lt.kol. Robert Netshiunda, woordvoerder van die Valke, het gesê Tshifhiwa Radzhadzhi is tot vier jaar tronkstraf gevonnis vir bedrog. Radzhadzhi is tot ŉ bykomende agt jaar tronkstraf gevonnis omdat hy homself as ŉ aanklaer voorgedoen het. Laasgenoemde vonnis is in sy geheel vir vier jaar opgeskort. Maroela Media het vroeër berig Radzhadzhi is in Maart vanjaar in hegtenis geneem nadat die Valke vir hom ŉ lokval gestel het. Radzhadzhi het gedink dat hy R40 000 van Pistorius sou ontvang, maar is toe in hegtenis geneem. Hy het homself vroeër as ŉ beampte van die Nasionale Vervolgingsgesag (NVG) voorgedoen en R250 000 omkoopgeld van Pistorius geëis om sy moordsaak “te vernietig” en vryheid te waarborg. Pistorius dien tans ses jaar tronkstraf uit vir die moord op sy meisie, Reeva Steenkamp. Lees alle vorige berigte oor Tshifhiwa Radzhadzhi op Maroela Media. Lees alle vorige berigte oor Oscar Pistorius op Maroela Media.